**გილოცავ! (მუხრან მაჭავარიანი)**

გილოცავ!

ახალ წელს გილოცავ.

შენ -

ვისაც სამშობლო გიყვარს...

გელა ხარ!

თინა ხარ!

შოთა ხარ!

ცირა ხარ!

ეს სულერთია -

ვინ ხარ.

ახალი წელია...

თოვლიც გვესალმება...

თოვლიც გვესალმება ციდან...

- ცრემლები?!

- ცრემლებზე - ბოდიში!

- ღიმილი?!

 - ღიმილი -

რამდენიც გინდა...

ბავშვებო!

თქვენსავით

მეც ვიყავ მოსწავლე...

მე დღესაც არ ვსწავლობ განა?!

ამიტომ ერთმანეთს,

ამიტომ ერთმანეთს

ვუსურვოთ ხუთებზე სწავლა...

გვიყვარდეს სამშობლო,

სიმართლე გვიყვარდეს,

გვიყვარდეს,

გვიყვარდეს წიგნი...

რაც უნდა ისურვო,

რაც უნდა ინატრო, -

ესაა ყველაზე დიდი.

გილოცავ!

გილოცავ!

ახალ წელს გილოცავ.

შენ -

ვისაც სამშობლო გიყვარს...

ზაზა ხარ!

ლაშა ხარ!

ვაჟა ხარ!

ნინო ხარ!

ეს სულერთია -

ვინ ხარ

**ახალო წელო (ვაჟა-ფშაველა)**

ახალო წელო,

ფიქრებით მწველო,

გთხოვ, რომ ცხოვრება

არ გაგვიძნელო.

მოგვშორდი, შხამო,

მოგვშორდი, გველო!

ახალო წელო,

ფიქრებით მწველო,

შენი სიკეთე თუმცა-კი მჯერა,

ყური დამიგდე, რასა გთხოვ ჯერა:

ვინაც არ იცის,

ასწავლე წერა;

მე უკეთესის

ჰანგების მღერა

მასწავლე, თორემ

დაგლოცავ ვერა.

გვიცოცხლე თავი,

გვიკურთხე მკლავი,

გვაშორე საქმე

ბილწი და შავი…

და მოგვეც ყველას

პირი და ზავი.

თუ არ მისმინო,

მოგიკვდეს თავი.

**და კვლავ იწყება ახალი წელი (გალაკტიონ ტაბიძე)**

...და კვლავ იწყება ახალი წელი...

და ისე, როგორც ძველი, თავდება;

დღე მომავალი, დღე ხვალინდელი

გუშინდელ დღისგან არ განსხვავდება.

ირგვლივ კაცთ სახე დაღონებული

ხვალინდელ დღესაც არ განშორდება.

მოწყენილობა და წუთების თვლა

ხვალაც იგივე განმეორდება.

ძლივს შესამჩნევი სხვადასხვაობა

ვერ შეცვლის ერთ მთელ არარაობას...

აი, ცხოვრება! მე მასში ვრაცხდი

დიდს, განუსაზღვრელ სანახაობას;

ვრცელ ასპარეზად მიმაჩნდა იგი,

მოქმედებისთვის ფართო და სრული;

ნამდვილად... იგი ბილიკი არის

ვიწრო, ეკლებით შემოსაზღვრული.

მე მჯეროდა, რომ ბედნიერება

სუფევს კაცთათვის გაჩენილ დღეში,

და ნამდვილად კი ბედნიერ დღეებს

სულ ათს თუ დავთვლი ჩემს სიცოცხლეში.

მე მჯეროდა, რომ შვება სუფევდა

უჩინრად სადმე: ქვეყნად თუ ცაში,

ნამდვილად იგი არსად არ სუფევს,

არც ცის სივრცეში, არც ქვეყანაში.

დავასამარეთ ფუჭი ოცნება,

მოწყენილობა დარჩა უცვლელი,

ძლივს ძველი წელი საფლავს მივეცით,

მაგრამ კვლავ მოდის მსგავსივე წელი!

**ნაძვის ხეებს ელვარება (გალაკტიონ ტაბიძე)**

ნაძვის ხეებს ელვარება

ანთებს სიახლოვითა,

ახალი წლის, მეათე წლის

სიხარული მოვიდა.

წარსულიდან სამწუხარო

ბევრი გახსოვს, ბუხარო,

ის ქოხმახი, იგი ველი,

უგუთნო და უხარო.

ჩვენი სახლის მტერი იყო

ომის ცხარე გრიგალი,

მან აგლიჯა სახურავის

ყავარი თუ ფიქალი.

იდგა, უსახურავო და

უსაკეტო, უკარო,

ვით ოდესმე, ხანძრის შემდეგ,

კვლავ ასე სამწუხარო.

გადანგრეულ-გადამწვარი

ქალაქის და სოფელის,

ნანგრევებზე შენ იდექი,

მოწმე, ყოვლის მცნობელი.

ოქტომბერმა რომ დაბერა,

მხარე გაასხვაფერა, -

აგუგუნდი... აწ რას ამბობ,

რა ვქნა, რამ დაგაბერა!

კვლავ სასახლედ იქცა ყორე,

ოქროს ხალი დააგეს,

გათბა ისევ და განათლდა

გული სოფელ-ქალაქის.

თუ რომ იქით, საზღვარს იქით

გრიგალი და ქარია,

ცხოვრება ჩვენს ქვეყანაში

ეხლა უშიშარია.

რაც წელია აქ მარად-დღე

განძს თვლის მუშა ყოველი,

გლეხიც ასე გაიძახის:

უხვ მოსავალს მოველი!

ქვანახშირზე და ფოლადზე

მღერის, რაც კი ჯარია,

ჩვენი მხარე ნათელ შრომის

მტკიცე საყუდარია.

და რაც წელი მიდის, ყველგან

მძლეა ჩვენი ქვეყანა,

განადგურდა, რაც კი მტერი

ჩვენსკენ გამოექანა.

აივსება ყველაფერი

პურით, ღვინით, დოვლათით,

განახლების სიხარული

საერთოა, ყოვლადი.

სიყვარულით იცავს საზღვარს

ჯარი თავდადებული,

რაც დრო მიდის, სულ მაგრდება

მხარე აყვავებული.

ჩრდილოეთის პოლიუსის

ყინვას არ გრძნობს რჩეული,

აგუგუნდი, გახალისდი,

დარდებს გადაჩვეული.

აშუქებენ გზას წიგნები,

მშვენიერი წიგნები,

გაშლი „ვეფხისტყაოსანს“ და -

ვეფხად გარდაიქმნები.

ნახავ კიდეს შავი ზღვისას

გზებით არა შორითა -

ციტრუსების რკალით როგორ

ჰყვავის ჩვენი ფლორიდა.

აჰ, ბავშვებო, ნეტა სადმე

ერთი მხარე მაჩვენა,

სადაც მეტი იყოს ზრუნვა

თქვენზე... ნეტავი თქვენა!

დაშრეს ნისლი! გვინდა, გვინდა

ჭაობების დაშრობა.

ლაქაშს სტოვებს და მყინვარზე

ეშურება ლაშქრობა.

ახალი გზით მიდის ჩვენი

ურღვეველი კავშირი,

ჩვენი თუჯი, ჩვენი ოქრო

და ჩვენი ქვანახშირი.

ნაძვის ხეებს ელვარება

ანთებს სიახლოვითა,

ახალი წლის, მეათე წლის

სიხარული მოვიდა!

**ეს წელიც გაქრა (ოთარ ჭელიძე)**

ეს წელიც გაქრა, უკვალოდ გაქრა

და არა მხოლოდ ჩემთვის - ყველასთვის.

მეც უნდა გული მწყდებოდეს, მაგრამ

მოლოდინით ვარ სავსე ყელამდის.

და მიხარია, რომ გაქრა ისიც,

როგორც გადაღლილ ხსოვნაში ჭორი,

ანდა ვარსკვლავი რომ ქრება დღისით,

გადაყვარებულ ქალივით შორი.

გარემოცული თოვლით და ქარით,

თავის ბუნაგში ცხოვრობს ქალაქი,

იხურება და იღება კარი,

საფეხურებზე ხმება ტალახი.

წელი კი გაქრა, ვით წვიმის წვეთი,

როგორც უთვალავ ლანდებში ლანდი,

როგორც ღრუბლებში მწვერვალის წვერი,

როგორც გაქურდულ ტაძრიდან ხატი.

კეტავენ კაფეს, გამოდის კინო,

გაჩერებებზე გროვდება ხალხი

და უნებურად ფიქრობს და ცდილობს

დამალოს მკაცრი ნაკვთები სახის.

ქუჩებში დაძრწის თოვლი და ქარი,

დაღლილი ყალბი ცრემლით და ფიცით,

და ყველა ჩქარობს, რომ ბებერ მთვარეს

მიუჯახუნოს კარები ცხვირწინ.

იმედისა და ოცნების მსგავსი

ფანჯრებზე ბზინავს ნაძვის ტოტები

და საახალწლო ვნებებით სავსე,

კიდევ ერთი წლით გიახლოვდები.